述九頌  其一
作者：程公許
朝代：宋

paragraphs: 五氣兮順行，萬彙兮嘉生。
繄人兮有異，毓其秀兮最靈。
紛總總兮橫目，何一濁兮一清。
豈后皇兮爾私，命曰賢兮粹精。
雖才品兮靡易，匪先覺兮曷程。
誕空桑兮開有殷，崧嶽降兮周之禎。
矧皇運兮配天，作之輔兮差肩。
藹遺芳兮簡編，屹柱石兮多賢。
眷指李兮嫡裔，祖柱下兮老僊。
扶輿兮瑞霧，溶洩兮非煙。
鞭鸞兮馭鶴，抉雲漢兮來九天。
粲文瑞兮郁郁，帝所賫兮坤軸。
經天兮日星，緯地兮嶽瀆。
綿萬禩兮不泯，爲生民兮耳目。